盛勁為疑向麥明詩公開暗示恨做老竇？ 狂曬湊仔相盡顯父愛一面
「十優港姐」麥明詩（Louisa）在今年3月與盛勁為（Keith）結婚榮升成為人妻，婚後麥明詩不時放閃，大曬恩愛。麥明詩曾揚言想生夠4個，更被指趕嫁為生仔，難掩恨做媽媽心！
昨日（12日）是母親節，麥明詩分享與媽媽慶祝的照片。另一邊廂，盛勁為則為工作飛到澳洲，並與契仔契女慶節。盛勁為曬出「湊仔」片段，盛勁為陪契仔契女到公園玩，攬住契仔玩鋼架，又緊張睇住兩名小朋友爬上遊樂設施，更躺平任由契女踩肚，盡顯父愛一面！
盛勁為發文表示：「因為工作關係，今年母親節無得留喺香港同阿媽和外母慶祝 但去左澳洲搵好耐冇見嘅契仔契女 見到朋友湊住咁細既小朋友都真係非常唔容易，身心疲累 經過呢兩日之後又多一個畫面，俾我想像將來嘅家庭會係點樣 相信都一定會有好多喜怒哀樂」，莫非公開暗示想做老竇，屋企即將增添人口？麥明詩則回覆了極光照片，似乎兩人對生B已有共識，毋須多講！